《疏影六首 其五》
清代·蒋敦复

瑶妃怨独。问楚天暮雨，谁会芳躅。今夕凄凉，可许温存，飞近睡里蛾绿。

梨云不隔春江水，但莫遣、翠禽啼足。怕黄昏、一半迷离，照与画屏银烛。

谁省佳期早误，酒醒思往事，心上羞触。帘也垂垂，灯也凉凉，人也深深金屋。

红珠斗帐红蕤枕，想修到、鸳鸯秾福。奈者遭、瘦了文园，冷绝晓仙难续。

作者简介：（1808—1867）清江苏宝山人，原名尔锷，字纯甫，号剑人。诸生。少时一度出家为僧，名铁岸，一称妙尘。曾以策干杨秀清，后又作诗献曾国藩。识英语。后在上海为人佣书。有《啸古堂集》等。